CELEX: 62008CN0047
Language: el
Date: 2008-02-11 00:00:00
Title: Υπόθεση C-47/08: Προσφυγή της 11ης Φεβρουαρίου 2008 — Επιτροπή των Ευρωπαϊκών Κοινοτήτων κατά Βασιλείου του Βελγίου

24.5.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 128/18
            
         Προσφυγή της 11ης Φεβρουαρίου 2008 — Επιτροπή των Ευρωπαϊκών Κοινοτήτων κατά Βασιλείου του Βελγίου
   (Υπόθεση C-47/08)
   (2008/C 128/30)
   Γλώσσα διαδικασίας: η γαλλική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: J.-P. Keppenne και M. H. Støvlbæk)
   
      Καθού: Βασίλειο του Βελγίου
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι το Βασίλειο του Βελγίου, επιβάλλοντας προϋπόθεση ιθαγένειας για την πρόσβαση στο επάγγελμα του συμβολαιογράφου και παραλείποντας να μεταφέρει στην εσωτερική έννομη τάξη, όσον αφορά το επάγγελμα του συμβολαιογράφου, την οδηγία 89/48/ΕΟΚ (1), παρέβη τις υποχρεώσεις που υπέχει από τη Συνθήκη ΕΚ και ειδικότερα από τα άρθρα 43 ΕΚ και 45 ΕΚ, καθώς και από την οδηγία 89/48/ΕΟΚ σχετικά με ένα γενικό σύστημα αναγνώρισης των διπλωμάτων τριτοβάθμιας εκπαίδευσης που πιστοποιούν επαγγελματική εκπαίδευση ελάχιστης διάρκειας τριών ετών·
            
         
               —
            
            
               να καταδικάσει το Βασίλειο του Βελγίου στα δικαστικά έξοδα.
            
         Ισχυρισμοί και κύρια επιχειρήματα
   Με την προσφυγή της, η Επιτροπή προσάπτει, πρώτον, στο καθού ότι, επιβάλλοντας προϋπόθεση ιθαγένειας για την πρόσβαση στο επάγγελμα του συμβολαιογράφου και την άσκησή του, περιορίζει δυσανάλογα την ελευθερία εγκαταστάσεως την οποία προβλέπει το άρθρο 43 ΕΚ. Ασφαλώς, το άρθρο 45 ΕΚ εξαιρεί από την εφαρμογή του περί του δικαιώματος εγκαταστάσεως κεφαλαίου τις δραστηριότητες που συνδέονται, κατά τρόπο άμεσο και ειδικό, με την άσκηση δημόσιας εξουσίας. Κατά την Επιτροπή, τα καθήκοντα με τα οποία είναι επιφορτισμένοι οι συμβολαιογράφοι κατά το βελγικό δίκαιο εμφανίζουν, ωστόσο, τόσο ελάχιστο βαθμό συμμετοχής στην άσκηση δημόσιας εξουσίας που δεν μπορούν να εμπίπτουν στο πεδίο εφαρμογής του άρθρου αυτού και να δικαιολογήσουν τέτοιο εμπόδιο στην ελευθερία εγκαταστάσεως. Συγκεκριμένα, τα καθήκοντα αυτά δεν απονέμουν στους συμβολαιογράφους γνήσιες εξουσίες καταναγκασμού, ο δε εθνικός νομοθέτης θα μπορούσε να επιβάλει μέτρα λιγότερο περιοριστικά από την προϋπόθεση της ιθαγένειας, όπως, π.χ., την επιβολή στους ενδιαφερομένους αυστηρών όρων προσβάσεως στο επάγγελμα ή ιδιαιτέρων επαγγελματικών υποχρεώσεων και/ή την υπαγωγή τους σε ειδικό έλεγχο.
   Με τη δεύτερη αιτίασή της, η Επιτροπή προσάπτει, εξάλλου, στο καθού ότι παρέβη τις υποχρεώσεις του καθόσον δεν μετέφερε στην εσωτερική τάξη, όσον αφορά το επάγγελμα του συμβολαιογράφου, την οδηγία 89/48/ΕΟΚ. Συγκεκριμένα, εφόσον πρόκειται για νομοθετικώς κατοχυρωμένο επάγγελμα, η οδηγία εφαρμόζεται πλήρως στο επάγγελμα αυτό, το δε υψηλό επίπεδο προσόντων που απαιτείται για τους συμβολαιογράφους θα μπορούσε εύκολα να εξασφαλίζεται με την επιβολή εξετάσεως ικανοτήτων ή δοκιμαστικής περιόδου προσαρμογής.
   
      (1)  Οδηγία 89/48/ΕΟΚ του Συμβουλίου, της 21ης Δεκεμβρίου 1988, σχετικά με ένα γενικό σύστημα αναγνώρισης των διπλωμάτων τριτοβάθμιας εκπαίδευσης που πιστοποιούν επαγγελματική εκπαίδευση ελάχιστης διάρκειας τριών ετών (ΕΕ 1989, L 19, σ. 16).